text: SF vil have sovesnyd stoppet
  07 maj 2015 kl. 08.19
  Mange udenlandske chauffører snyder med hviletiden. SF er fortørnet over, at politiet ikke gør noget ved det.
  Ifølge lovgivningen skal chaufførerne som minimum hver anden uge holde et 45 timers hvil, hvor de er helt væk fra deres lastbil.
  Men mange udenlandske chauffører holder alligevel deres ugentlige hvil i deres lastbil i eksempelvis Padborg, har TV SYD dokumenteret.
  Det har fået SF´s retsordfører Karina Lorentzen til at spørge justistsministeren, hvad politiet gør ved det. Og svaret er: Ikke noget. Det er for ressourcekrævende, lyder det.
  -Ved hver finanslov har vi fået skærpet kampen mod transportfirmaer, der bruger underbetalt arbejdskraft eller arbejdskraft, som arbejder på ringere vilkår end danske. Så er det ret bittert at opdage, at politiet ikke engang bruger et effektivt redskab, som de har haft i mange år, siger Karina Lorentzen.
  Hun beder nu justitsministeren indskærpe overfor politiet, at der skal føres kontrol.
  